# Антонио Мачадо

### от Уикипедия, свободната енциклопедия

Антонио Мачадо испански поет
Роден: | 26 юли 1875 Севиля, Испания
Починал: | 22 февруари 1939 Колиур, Франция

Антонио Мачадо и Руис (на испански Antonio Machado y Ruiz) е испански поет и драматург, една от водещите фигури на литературното течение Поколение '98.

## [редактиране] Биография

Антонио Мачадо е роден през 1875 в Севиля, година след брат си Мануел Мачадо, също известен поет. Семейството се премества в Мадрид през 1883, където двамата братя учат в Institución Libre de Enseñanza.

След като получава бакалавърска степен в Мадрид, Антонио Мачадо е принуден работи различни неща, включително като актьор. През 1899 пътува с брат си до Париж, където работят като преводачи за френски издател. През този период той се запознава с френските поети символисти Жан Мореас, Пол Фор и Пол Верлен, както и с други известни фигури като Рубен Дарио и Оскар Уайлд.

През 1901 Антонио Мачадо публикува първите си стихотворения в литературното списание „Electra“. Първата му стихосбирка излиза през 1903 под заглавието „Soledades“. През следващите няколко години той постепенно я разширява, като през 1907 я издава отново със заглавие „Soledades. Galerías. Otros Poemas“.

През 1907 Антонио Мачадо е назначен за учител по френски в Сория. Там той се запознава с Леонор Искиердо, дъщеря на собствениците на общежитието, в което живее, и двамата се женят през 1909. По това време той е на 34, а тя на 15 години. В началото на 1911 двамата се преместват в Париж, но през лятото се установява, че Леонор е болна от туберкулоза. Те се връщат в Сория където тя умира на 1 август 1912.

Мачадо е съкрушен и напуска завинаги Сория, мястото, вдъхновило го за излязлата малко преди това стихосбирка „Campos de Castilla“. Той се премества в Баеса, където пише стихове, свързани със смъртта на Леонор, които са добавени в преработен вариант на „Campos de Castilla“.

От 1919 до 1931 Мачадо е учител по френски в Сеговия. Той се премества там, за да бъде по-близо до Мадрид, където живее брат му. Двамата работят заедно по няколко пиеси, които им донасят голяма популярност.

По време на преврата на Франсиско Франко през юли 1936 Антонио Мачадо се намира в Мадрид, като остава завинаги разделен от брат си, който се намира в териториите, контролирани от националистите. Антонио Мачадо е евакуиран, заедно с възрастната си майка и чичо, първо във Валенсия, а след това в Барселона. С отстъплението на републиканците те се прехвърлят във Франция. На 22 февруари 1939 Антонио Мачадо умира в град Колиур, само три дни преди майка си.

## [редактиране] Източници

- „Antonio Machado“, статия в Уикипедия на английски [18 април 2006]

## [редактиране] Библиография

- Soledades (1903)
- Soledades. Galerías. Otros poemas (1907)
- Campos de Castilla (1912, 1917)
- Nuevas canciones (1917, 1930)

Взето от „http://bg.wikipedia.org../../../%D0%B0/%D0%BD/%D1%82/%D0%90%D0%BD%D1%82%D0%BE%D0%BD%D0%B8%D0%BE_%D0%9C%D0%B0%D1%87%D0%B0%D0%B4%D0%BE_9a76.html“.

Категории: Поети | Драматурзи | Испански писатели

##### Views

- Статия
- Беседа
- Текуща версия

##### Търсене

##### На други езици

- Català
- Deutsch
- English
- Esperanto
- Español
- Français
- Galego
- Italiano
- Lëtzebuergesch
- Latviešu
- Русский